
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Nagyközség Önkormányzata Képviselő-testületének
2012. november 15-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2012. (XI. 15.) ÖKT határozati javaslat

Sülysáp Nagyközség Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

Sülysáp, 2012. november 8.


Horinka László s.k.


polgármester
Láttam!

Sülysáp, 2012. november 
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2012. október 18-ai ülése óta 2 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	133/2012
	2012-09-20
	A Szent István Általános Iskola előtti forgalmi rend módosítása
	2012-10-30
	Végrehajtva

	137/2012
	2012-10-10
	A Szent István Általános Iskola tetőfelújítása – megbízási szerződés megkötése
	2012-10-20
	Végrehajtva


II. Tájékoztató az előző ülés óta történt fontosabb eseményekről
· Október 17-én a sülysápi rendőrőrs parancsnoka közbiztonsági egyeztető főrumra hívta településünk önkormányzatát, az oktatási intézmények vezetőit, valamint az egyházak képviselőit. A fórumnak a polgármesteri hivatal tanácsterme adott otthont.
· Október 19-én és november 7-én Nagykátán a csatornahálózat és a szennyvíztisztító telepek építésévelt kapcsolatos munkaterület átadására került sor, melyen az érintett közműszolgáltató cégek, az önkormányzatok, a műszaki ellenőr, valamint a tervezést és kivitelezést végző cégek képviselői vettek részt. Önkormányzatunk a munkaterület átadással összefüggésben kiadott nyilatkozatában kikötötte, hogy a szennyvíztisztító telep munkaterület átadásához, csak azzal a feltétellel tud hozzájárulni, ha a beruházó (Tápiómenti Területfejlesztési Társulás) valamilyen módon használati jogot szerez a terület vonatkozásában, azaz például bérleti szerződést köt önkormányzatunkkal vagy adás-vétel kertében tulajdont szerez a területen.
· Október 19-én a művelődési házban került sor az Estikék Alapítvány szervezésében a „Nagy Jusztina gyermekrajz pályázat” díjátadó eseményére, ahol magam is részt vettem és köszöntőt mondtam. 

· Október 24-e és 27-e között a KEOP energiahatékonyságot növelő, hamarosan megjelenő pályázatának előkészítését végezte a hivatal több munkatársa, mivel a pályázathoz részletes megvalósíthatósági tanulmányt kell készíteni, amihez a beruházás során érintett épületek területi adataira, a nyílászárók állapotára, a falazat anyagára, a villamos energia és a gázenergia fogyasztási adatokra van szüksége a pályázatírónak. Jelen szakaszban a Goodwill Consulting Kft.-vel működünk együtt, akik számára ezeket az adatokat szolgáltattunk, most pedig várjuk ajánlatukat a pályázat, illetve a megvalósíthatósági tanulmány elkészítésre vonatkozóan. (A szóban forgó KEOP pályázat támogatja az önkormányzati tulajdonban lévő közintézmények nyílászáró-cseréit, homlokzati hőszigetelését, kazáncseréit, valamint a megújuló energiaforrások használatát is, mind a fűtés, mind a használati melegvíz előállítás, mind a villamos energia termelés tekintetében. Ennek megfelelően a kazáncsere nem csak egy kondenzációs gazkazán felszerelését jelentheti, hanem biomassza kazán telepítését vagy hőszivattyús rendszer építését is. A korábbi időszakokkal ellentétben jelen pályázat a közép-magyarországi régió számára is elérhető lesz.)

· Október 25-én a Magyar Közút Nonprofit Zrt.-vel, a csatorna beruházást koordináló Tápiómenti Települések Csatornamű- és Vízgazdálkodási Társulatával és a csatornahálózat építését végző cég képviselőivel egy koordinációs megbeszélésre került sor önkormányzatunk tanácstermében, ahol jelen volt Úri polgármestere is. A megbeszélést azért kellett összehívni, mert a Magyar Közút NZrt. a 3113 és 3105 jelű utakon ROP-os forrásból burkolat-felújítást tervez, és szükség van a csatornázás és a burkolat-felújítási munkálatok összehangolására ahhoz, hogy az utak felújítása előtt legalább hat hónap álljon rendelkezésre a csatornaépítés utáni talajkonszolidációra. A megbeszélés alapján az a megoldás körvonalazódott, hogy az érintett útszakaszokon (a Vasút utca Kóka irányába vezető szakaszának mintegy 400 méter hosszán, valamint az Úri úton, továbbá a Sülysáp és Úri közötti útszakaszon) a csatornavezeték a burkolaton kívül kerül elhelyezésre, míg a bekötések 4-5 lakást összefogva sajtolással kerülnek átvezetésre az úttest alatt mintegy 2 méter mélységben. Így lényegében a két munka nem zavarja egymást, azonban ennek ellenére is, a csatornázás kell hogy előbb elkészüljön. A csatornakivitelező vállalta, hogy 2013. április 15-ig lefekteti a vezetékeket ezeken a szakaszokon, a Magyar Közút pedig úgy időzíti az útépítési munkákat, hogy arra 2013. őszén kerüljön sor. 
· Október 27-én a miniszterelnök úr egy konferenciára hívta össze a fidesz-es polgármestereket a MOM Kulturális Központba, ”Önkormányzatok az adósság csapdájában” címmel. A rendezvényen elhangzottakról minden bizonnyal értesült már mindenki a sajtó útján. Sülysáp vonatkozásában a bejelentés alapján arra számíthatunk, hogy a fennálló adósságunk 60 vagy 70 %-át vállalja át az állam.

· Október 29-én és november 10-én ismét állampolgársági eskütételekre került sor, továbbra is gyakoriak az ilyenfajta események hivatalunkban.

· November 5-én jegyző asszonnyal az önkormányzat nevében elbúcsúztattuk Fontos Magdolna védőnőt. A búcsúztató keretében átadtuk a jubileumi jutalmát egy ajándékkosár és egy virágcsokor kíséretében.

· November 5-én a Tápiómenti Területfejlesztési Társulás Elnöksége és Közbeszerzési Bizottsága összevont ülést tartott, melynek fő apropója a csatorna projekt finanszírozási kérdése volt. A projekt finanszírozása a K&H Bankkal megkötött hitelszerződés alapján ugyan rendezettnek tekinthető, azonban a hitelszerződés megkötésének idején a banki kockázat megosztása érdekében, a Hitel Garantiqua Zrt. bevonására került sor a teljes hitelösszeg 30 %-os arányában, azonban a Hitel Garantiqua csak határozott időre adta ki garancianyilatkozatát, amely 2011 decemberében lejárt. A lejáratot követően a Hitel Garantiqua elzárkózott az újabb nyilatkozat kiadásától, ezért újabb garanciavállalót kellet keresnünk, és kormányzati segítséggel a Magyar Fejlesztési Bankra esett a választás. Azonban az mfb az elmúlt mintegy 10 hónapban, a sokszorosan bekért adatok birtokában sem hozta még meg a döntését a garanciavállalással kapcsolatban, viszont a K&H Bank a hitel további részleteit addig nem folyósítja, míg nincs megállapodás az mfb-vel. Jelenleg a kivitelezők előleg számláinak kifizetéséhez a TTT által viselt mintegy 15 %-os önrészt figyelembe véve 4-500 millió forintos kifizetést kellene teljesíteni, amire a K&H hitelén kívül még egy lehetőségünk van. Ez a Kormány által megnyitott 50 milliárd forintos önerőalap, amire mi is benyújtottuk támogatási igényünket, összesen 3,1 milliárd forint, részben vissza nem térítendő támogatás erejéig, azonban ennek a pályázatnak még nem született meg az eredménye. A következő napok folyamán szakértő egyeztetésre kerül sor a K&H és TTT között annak érdekében, hogy az azonnal szükséges 4-500 millió forintnyi hitelt hogyan tudnánk mégis lehívni, akár az mfb döntését is megelőzve. 

A bizottsági ülésen napirendre került a szennyvíztisztító és komposztáló telepeknek helyet adó telkek megvásárlása is, mellyel kapcsolatban az a döntés született, hogy egy igazságügyi ingatlanszakértővel becsültetjük fel a területek értékét, és ez az értékbecslés fog a projektben részt vevő önkormányzatok képviselő-testületei elé kerülni.
· November 6-án Sülysápon, a wamk-ban került sor a kistérségi védőnői értekezletre. Már hagyomány, hogy a monori és a nagykátai térség védőnői számára közel azonos távolságra lévő település, azaz Sülysáp ad otthont ennek az értekezletnek, ahol magam is köszöntöttem a védőnőket, majd az értekezlet a közelmúltban elhunyt Nagy Jusztinára való emlékezéssel kezdődött meg.

· November 8-án és 9-én az Inwatech Kft. meghívására a TTT Közbeszerzési Bizottságának tagjaként szennyvíztelep látogatáson vettem részt Saalfeldenben (Ausztria). Az Inwatech Kft. a szennyvíztisztító telepeink technológiai szállítója, de az álltaluk javasolt technológia Magyarországon még nem tekinthető meg, mivel hazai környezetben még nincs olyan szennyvíztisztító telep, mely e technológia alapján épült és már működésbe lenne állítva. Jelen beszámoló megírásakor még a saalfeldeni látogatás előtt vagyunk, ezért a látogatás tapasztalatairól szóban fogok tudni beszámolni. 

Sülysáp, 2012. november 7.

Horinka László s.k.

polgármester

